
ŠAKIŲ RAJONO SAVIVALDYBĖS TARYBA

SPRENDIMAS

DĖL ŽEMĖS KASINĖJIMO DARBŲ RAJONO SAVIVALDYBĖS BENDRO NAUDOJIMO TERITORIJOSE TVARKOS APRAŠO IR VIETINĖS RINKLIAVOS UŽ LEIDIMO ATLIKTI KASINĖJIMO DARBUS IŠDAVIMĄ NUOSTATŲ PATVIRTINIMO

2014 m. lapkričio 27 d. Nr. T-

Šakiai


Vadovaudamasi Lietuvos Respublikos vietos savivaldos įstatymo 16 straipsnio 2 dalies, 36, 37 punktu, 4 dalimi, 18 straipsnio 1 dalimi, Lietuvos Respublikos rinkliavų įstatymo 11 straipsnio 1 dalies 1 punktu, 12 ir 13 straipsniais bei rajono savivaldybės tarybos 2011 m. spalio 27 d. sprendimu Nr. T-226 patvirtinto rajono savivaldybės tarybos veiklos reglamento 84 dalimi, rajono savivaldybės taryba nusprendžia:


1. Patvirtinti Žemės kasinėjimo darbų rajono savivaldybės bendro naudojimo teritorijose (gatvėse, vietinės reikšmės keliuose, aikštėse, žaliuosiuose plotuose), tvarkos aprašą (pridedama).


2. Patvirtinti Vietinės rinkliavos už leidimų atlikti kasinėjimo darbus rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose) atitverti ją ar jos dalį arba apriboti eismą išdavimą nuostatus (pridedama).


3. Pripažinti netekusiu galios rajono savivaldybės tarybos 2002 m. vasario 28 d. sprendimą Nr. 33 „Dėl žemės darbų vykdymo taisyklių tvirtinimo“.


4. Nustatyti, kad sprendimas įsigalioja nuo 2015 m. sausio 1 d.


5. Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.           

Savivaldybės meras

Seniūnijoms
ŠAKIŲ RAJONO SAVIVALDYBĖS

ADMINISTRACIJA 

AIŠKINAMASIS RAŠTAS

PRIE RAJONO SAVIVALDYBĖS TARYBOS SPRENDIMO

„DĖL ŽEMĖS KASINĖJIMO DARBŲ RAJONO SAVIVALDYBĖS BENDRO NAUDOJIMO TERITORIJOSE TVARKOS APRAŠO IR VIETINĖS RINKLIAVOS UŽ LEIDIMO ATLIKTI KASINĖJIMO DARBUS IŠDAVIMĄ NUOSTATŲ PATVIRTINIMO“ PROJEKTO
2014 m. lapkričio 19 d. Nr. VL-1576

Šakiai

1. Parengto projekto tikslai ir laukiami rezultatai: 2005 m. gruodžio 21 d. patvirtinus naują Statybos techninį reglamentą „Žemės darbai“, visi statybos proceso dalyviai, kurių veiklos principus statybos srityje nustato Statybos įstatymas, žemės darbų vykdymui turėjo gauti statinio statybos leidimą arba savivaldybės pritarimus statybos darbams. Turint šiuos dokumentus, atskiras leidimas žemės kasinėjimo darbams nebuvo išduodamas. Ši nuostata galioja ir šiuo metu, tačiau, pasikeitus Statybos įstatymo nuostatoms, kabelinių linijų tiesimas išimtas iš statybos darbų sąrašo ir šie darbai liko nereglamentuoti. Siekiant suvaldyti situaciją, ir atsižvelgiant į kitų savivaldybių patirtį, teikiama patvirtinti Žemės kasinėjimo darbų Šakių rajono savivaldybės teritorijoje tvarka. Tuo pačiu sprendimu pateikiama tvirtinti Vietinės rinkliavos už leidimo atlikti kasinėjimo darbus išdavimą, nuostatai bei rinkliavų dydžiai. Rinkliavų dydžiai parinkti pagal kaimyninių savivaldybių patvirtintus įkainius. 


2. Projekto rengimo metu gauti specialistų vertinimai ir išvados: su šiuo sprendimu supažindinti seniūnijų seniūnai, gautas jų principinis sutikimas.


3. Galiojantys aktai (tarybos, mero, direktoriaus), kuriuos reikėtų pakeisti ar panaikinti, priėmus sprendimą pagal teikiamą projektą: ---

4. Kiti, projektų rengėjų nuomone, reikalingi paaiškinimai: iki 2005 m. leidimus žemės kasinėjimo darbams išduodavo Architektūros ir urbanistikos skyrius. Šiuo sprendimu leidimų išdavimo žemės kasinėjimo darbams funkcija pereitų seniūnijų seniūnams, kadangi jie geriau žino savo teritorijas ir lengviau būtų vykdoma kontrolė. Šias funkcijas seniūnams yra pavedusios ir kitos savivaldybės.

